  Виталий Пронин Глазов ёросын 11 поселениын 123 гурт лыдъяське. Жуг-жагзэс поттоно луо ог 150 иськемме - Якшур-Бӧдья ёросысь полигонэ. Асьсэлэнэз угось пытсамын. Кивалтӥсьёс жагез пресс пыр поттӥсь станциен тодмасткоГлазов ёросын нюлэс дурын но, лудын но мешокъёсын куям жаг уг адскы - адямиос котырзэс чылкыт тазатыса возё. Гурт поселениослэн кивалтӥсьёссы но та ласянь калыкен юн ужало. Нош январьысен жагез выль сямен гуртъёсысь поттыны кутскемзы бере мылкыдзы эшшо но умой луиз. Зэм, та ласянь зол пӧсяно луэ гурт поселениослэн кивалтӥсьёссылы. Гуртлэн кудпалаз жагез люкано, ку сое басьтыны машина вуоз - ваньмыз та рос-прос радъямын. Но шофёръёс ялан вошъяськемен, гурт поселениосын кивалтӥсьёслы котькудзэ машинаез нимысьтыз пумитано, жаг люкез возьматоно луэ, шуэ Глазов ёрослэн йырыз Вячеслав Сабреков. Кин тодэ, асьсэ ёросазы ик полигон усьтӥськысал ке, оло, ужзы трослы каньылэнгес мынысал. Артысь ёросъёс но тазьы ик курадӟо. — Уйпал ёросъёслы матэгес полигон кулэ, - шуэ Вячеслав Сабреков. - Ёросын со 2-3 интыын луыны кулэ ӧвӧл - 1-ын медло, но рос-прос но чылкыт мед ужалоз. Глазов город котырын полигон вань. Сое 1980-тӥ аръёсы усьтӥзы. Уно аръёс ӵоже солэн быдӟалаез 5 гектарысен 13,5 гектарозь будӥз. Кивалтӥсьёсыз но, нимыз но вошъяськизы. Али со «Эколог» нимаське, директорез - Татьяна Голованова. Но татчы 2018-тӥ арын май толэзьысен жуг-жагез вуттыны алэмын. Жагез утялтонъя кун реестре пыремын ӧвӧл, лицензиез быремын шуыса, полигон пытсамын. Соин ик жуг-жаген гурезьёс лымыен шобырскемын. Котьма ке но, Татьяна Голованова пусъемъя, полигонэз чакласа возё, тылпу медаз поты, нокин жагзэ вайыса медаз кельты шуыса. Татысь полигонэ араз Глазов городысь гинэ 20 сюрс тонна жаг потто вал. Интыез бадӟым на, вера Т. Голованова. "Эколог" полигон ворсамынУката ик али Глазов котырын усьтӥзы жагез пачкатӥсь, пресс пыр поттӥсь станция. Жагез со 8 поллы пичиятэ-сэстэ. Озьыен, сомындалы ӧжытгес инты кулэ солы машинаын но, полигонын но. Нош азьланяз предприятие чакла жуг-жагез нимаз бичанъя лицензия басьтыны. Соку окты-калты пӧлысь пиялаез, пластикез, кортэз, бумагаез висъяса бичаны луоз. Соку полигонэ келяно жаг эшшо но ичигес кылёз. Ижын тани озьы жагез нимаз бичась станция ужа ни. Кылсярысь, пластик посудаослэсь отын потто арбериосты упаковкаосы тырыны-бинялтыны кулэ луись лентаос. Эсьма, кыкетӥ улонзэс уло, музъемез саптанлэсь утё. Соин ик глазовъёс туж синмаськыса учко ижъёс шоры. Пресс пыр поттэм жагзэс машинае тырыса Якшур-Бӧдья ёросысь полигонэ келямзылы быдэ созэ но, тазэ но малпало. Зэм, Глазовын «Эколог» сяна но полигон вань. Интыяськемын со ёросысь Корасьгуртысь (Карасево) Сянино музъем пушкысь чылкыт ву потон котырын. Экология ласянь кышкытлык медаз кылды шуыса, сое пытсазы. Татчы полигон лэсьтыны калык чутрак пумит. Полигонлы пумит огпол гинэ бугыръяськыны ӧз поталэ. — Адямиослэсь сюлмаськемзэс валаны луэ. Калык кылзонъёс дыръя полигонлы пумит мылкыдзэс веразы. Озьы бере, Сяниноысь полигон уз усьтӥськы, - кылем арня вискын Глазове югдурен тодматскыны вуылыкуз, журналистъёслы шуиз Правительстволэн Тӧроез Ярослав Семёнов. - Соин ик жаглы мукет инты утчано. Кылсярысь, «Эколог» полигонэз выльысь усьтоно. Али со реестре пыртэмын ӧвӧл. Но ужаны луонлыкъёсыз вань шуыса чакласькомы. Сое усьтэмлэсь азьвыл ваньзэ котыр ласянь рос-прос эскероно: кызьы со ужаз, чаклаз-а экология ласянь куронъёсты, мар карыны малпа азьланяз. «Эколог» полигонэз усьтон бордысь но потыны быгатоз шаерысьтымы жаг поттонъя системаез воштон. Инкуазез утёнъя но инкуазь узырлыкъёсъя министр Денис Удалов пусъемъя, лицензизы бырыса, Удмуртиын эшшо 2 полигон пытсамын - Сарапулын но Воткаын. Соосты усьтон понна али федерал центрен вераськонъёс мыно, документъёс лэсьтӥсько. Матысь дыре уж быдэстэмын луыны кулэ. Ярослав Семёнов пусъемъя, ваньмыз чакламъя пӧрмиз ке, озьыен, туэ нырысетӥ паларе шаерамы 3 полигон усьтӥськыны кулэ. Огез - Глазовысь «Эколог» полигон. Та 3 пусъем полигонъёс усьтӥськизы ке, жуг-жагез поттон сюрес вакчиялоз, бензин ӧжытгес быроз. Таин валче, оло, тарифъёсты но выль сямен учкыны луоз. Шаерамы азьланяз чакламын жагез нимаз бичанъя 10 станция усьтыны. Со сяна, Уваысь полигон котыре усьтыны медо жагез пачкатӥсь-сэстӥсь станция. Отӥяз, оло, со но переработкаен выроз - инвесторен вераськонъёс мыно. Валтӥсь ужпум - ӧжытгес жагез сюе согоно, шуэ Ярослав Семёнов. Нялтас вераса, шаерамы вуж машина погылянъёслэсь мукет арбери лэсьтонъя комплекс усьтыны малпамын. Шинаос трос костасько угось. Али утчало инты. Федерал центр та малпанэз умоен лыдъяз ни. Елена Сараматова Туспуктэм басьтэмын udmurt.ru сайтысь  